Bôngsa Siyêm punika ingkang kathah sami manggèn wontên ing tanah Siyêm sisih têngah, sanadyan ta ing sabên dhistrik mêsthi wontên bangsanipun Siyêm wau. Bôngsa Laos sami manggèn wontên ing Siyêm ing sisih wetan. Bôngsa Mlayu (dene ingkang dipun wastani bôngsa Mlayu punika kintên-kintên inggih bôngsa Indhonesiah samangke punika) sami campur kalihan bôngsa Siyêm, saha dêdunung wontên ing tanah Siyêm sisih kidul, bôngsa Tyonghwa ing Siyêm waradin wontên ing pundi-pundi, ananging ingkang kathah sami wontên ing kitha-kitha. Kados ta ing Bangkok, inggih punika kithaning karajan Siyêm, punika cacah jiwanipun kirang langkung wontên 650.000. Tiyang samantên kathahipun wau ingkang sapratigan bôngsa Tyonghwa. Ing ngriki cêtha wela-wela, bilih bôngsa Tyonghwa punika pancèn anggadhahi dhêdhasar dhatêng lampah dagang amila pamanggènipun ingkang dipun rêmêni inggih wontên panggenan ingkang rame-rame, inggih punika ing kitha-kitha. Ing tanah Siyêm punika manawi kasamèkakên kalihan tanah sanèsipun ing tanah wetanan ngriki, kalêbêt sakêdhik piyambak têtiyangipun pranakan, inggih punika anak turunipun bôngsa Eropah lan bôngsa Asiah. Kajawi bôngsa-bôngsa kasbut nginggil, ing tanah parêdèn ing Siyêm, wontên satunggiling bôngsa malih, ingkang kakintên, bilih punika têtiyang Siyêm ingkang baku. (Badhe kasambêtan)